একসঙ্গে তাঁরা বেশ কিছু ছবিতে আগেও কাজ করেছেন। কিন্তু মুখ্যভূমিকায় এই প্রথমবার সৌমিত্র চট্টোপাধ্যায় এবং প্রসেনজিৎ চট্টোপাধ্যায়কে একফ্রেমে পাবেন দর্শক। অতনু ঘোষের পরের ছবি ‘ময়ূরাক্ষী’তে।
পরিচালক জানালেন, ইদানীং বাস্তব ঘটনা নিয়ে ছবি করার দিকে ঝুঁকেছেন তিনি। দীর্ঘ অসুস্থতার পর দু’বছর আগে তাঁর বাবা মারা যান। শেষের দিকে অতনু বাবার কাছে গিয়ে রোজ নানা বিষয়ে কথা বলতেন। তখনই বাবাকে নতুনভাবে আবিষ্কার করেন তিনি। ‘‘বাবা-ছেলের সম্পর্কটা নানা বয়সে নানা রকম রূপ নেয়। প্রথমে বাবা একজন শাসনকর্তা। তারপর একটা সময় বন্ধুও বটে। পরে ছেলেরা কেরিয়ারে মন দেওয়া শুরু করলে দু’জনের 
সম্পর্কে অনেকটা দূরত্ব তৈরি হয়। মাঝবয়সে এসে ফের নতুন একটা সমীকরণ তৈরি হয় দু’জনের মধ্যে,’’ বললেন অতনু। সেই ভাবনা থেকেই নতুন ছবির গল্প বুনেছেন তিনি।
সৌমিত্রের সঙ্গে দু’টো টেলিফিল্ম মিলিয়ে মোট পাঁচবার কাজ করে ফেলেছেন অতনু। তাঁর মতে, সৌমিত্র এখন বিভিন্ন চরিত্র এক্সপ্লোর করতে চান। অন্য রকম কাজ করার সুযোগ খোঁজেন। তাই স্বাভাবিকভাবেই তাঁকে অন্যতম মুখ্য চরিত্রে কাস্ট করার কথা ভেবেছেন। তবে প্রসেনজিতের কথা নাকি সৌমিত্রই সাজেস্ট করেছিলেন। এর আগে অতনু ‘রূপকথা নয়’ ছবির সময় সৌমিত্রের একটা সাক্ষাৎকার নিতে অনুরোধ করেছিলেন প্রসেনজিতকে। সেই সময় দু’জনের রসায়ন দেখে পরদায় তাঁদের একসঙ্গে আনার ইচ্ছেটা তৈরি হয়েছিল পরিচালকের। তাই নতুন ছবির ক্ষেত্রে সৌমিত্র প্রসেনজিতের নাম বলায় সুযোগটা লুফে নেন অতনু। ‘‘দু’জনে এর আগেও একসঙ্গে কাজ করেছেন। কিন্তু সেগুলো তেমন উল্লেখযোগ্য কিছু নয়। এবার একদম কনটেম্পোরারি দু’টো চরিত্রে দেখা যাবে ওঁদের,’’ বললেন পরিচালক।
ছবির বাকি কাস্টিং এখনও চূড়ান্ত হয়নি। তবে আগামী জুলাই থেকে শ্যুটিং শুরু করার ইচ্ছে রয়েছে অতনুর। প্রসঙ্গত, তাঁর আগের ছবি ‘অ্যাবি সেন’ আগামী মে মাস থেকে দর্শক দেখতে পাবেন নেটফ্লিক্সে।